SM ปักหมุดรายได้ปี 66 โต 20% รับช้อปดีมีคืน-พอร์ตสินเชื่อเพิ่ม
SM ปักหมุดรายได้ปี 66 โต 20% รับเศรษฐกิจฟื้นตัว-ช้อปดีมีคืน กระตุ้นกำลังซื้อเพิ่มขึ้น ตั้งเป้าพอร์ตสินเชื่อขยายตัว 20%
SM ปักหมุดรายได้ปี 66 โต 20% รับเศรษฐกิจฟื้นตัว-ช้อปดีมีคืน-พอร์ตสินเชื่อขยายตัว 20%
17 ม.ค. 2566

นายชูศักดิ์ วิวัฒน์วงศ์เกษม กรรมการผู้จัดการ บริษัท สตาร์ มันนี่ จำกัด (มหาชน) หรือ SM เปิดเผยว่า บริษัทคาดแนวโน้มผลการดำเนินงานในปี 66 จะเติบโตขึ้น 20% ตอบรับภาพรวมเศรษฐกิจของประเทศฟื้นตัว และภาครัฐมีมาตรการต่างๆ ออกมาสนับสนุน เช่น ช้อปดีมีคืน ปี 66 ที่จะส่งผลดีต่อการใช้จ่ายภายในประเทศทุกภาคส่วน โดยเฉพาะภาคตะวันออกเป็นพื้นที่ยุทธศาสตร์ด้านการลงทุนที่สำคัญของประเทศ สนับสนุนกำลังซื้อในโซนดังกล่าวคึกคักในทิศทางเดียวกัน
ขณะที่ไตรมาส 1/66 บริษัทฯ ได้รับอานิสงส์จากมาตรการช้อปดีมีคืนของภาครัฐที่เริ่มตั้งแต่วันที่ 1 ม.ค.-15 ก.พ.66 เนื่องจากเป็นการกระตุ้นการจับจ่ายใช้สอยจากประชาชนได้มาก SM ในฐานะผู้ให้บริการด้านสินเชื่อและผลิตภัณฑ์ทางการเงินชั้นนำในภาคตะวันออก ได้รับประโยชน์จากการขายสินค้าประเภทเครื่องใช้ไฟฟ้า โทรศัพท์มือถือ คอมพิวเตอร์ รถจักรยานยนต์ และอื่นๆ ทั้งรูปแบบการจำหน่ายสินค้าแบบขายเงินสดและเงินผ่อน ผ่านช่องทาง ร้านสตาร์ มันนี่
โดย ณ สิ้นปี 65 บริษัทฯ มีสาขาอยู่ที่ 94 สาขา ครอบคลุม 7 จังหวัดในโซนภาคตะวันออกของประเทศไทย ได้แก่ ระยอง, จันทบุรี, ชลบุรี, ฉะเชิงเทรา, ปราจีนบุรี, ตราด, สระแก้ว และอีก 2 สาขาที่อุดรธานีและนครราชสีมา
ขณะที่ทิศทางธุรกิจการให้บริการสินเชื่อรายย่อยแบบมีหลักประกันประเภททะเบียนรถจักรยานยนต์, รถยนต์, รถยนต์เพื่อการพาณิชย์, รถใช้งานเพื่อการเกษตร รวมถึงที่ดินและสิ่งปลูกสร้าง ก็มีดีมานด์เข้ามารับภาพรวมเศรษฐกิจในประเทศกลับมาคึกคักหลังยุคโควิดผ่อนคลาย วางเป้าปีนี้พอร์ตสินเชื่อขยายตัวอีก 20% เติบโตจากสิ้นปี 65 พอร์ตสินเชื่ออยู่ที่ 2,300 ล้านบาท พร้อมด้วยการควบคุมลูกหนี้ที่ไม่ก่อให้เกิดรายได้ (NPL) ต่อสินเชื่อรวมอยู่ในระดับใกล้เคียงกับอุตสาหกรรม